Waqt summit għal mexxejja reġjonali hija sostniet li jekk nonqsu milli nżommuha jista’ jkun hemm konsegwenzi “katastrofiċi” f’termini ta’ mwiet. Madankollu hija qalet li l-virus, li s’issa qatel 729 persuna f’erba’ pajjiżi Afrikani minn Frar li għadda, jista’ jinżamm jekk jittieħdu l-miżuri neċessarji. L-Ebola toqtol mad-90 fil-mija ta’ dawk li jisfaw infettati. Il-virus jinfirex permezz ta’ kuntatt bid-demm u fluwidi oħrajn tal-ġisem, organi jew ambjent ikkontaminat. Is-sintomi tal-bidu jinkludu deni qawwi li jista’ jwassal għal emoraġija esterna minn postijiet bħall-għajnejn u anke emoraġija interna li jista’ jwassal għall-waqfien tal-organi. Dr Chan kienet qed tiltaqa’ mal-mexxejja tal-agħar pajjiżi milquta minn din il-marda qerrieda, jiġifieri l-Guinea, il-Liberja u Sierra Leone fejn nediet pjan ta’ kontiġenza ta’ €75 miljun biex tkun ikkontrollata l-Ebola.